Da vekten nærmet seg 150 kilo, tok kokken grep: – Jeg visste at jeg kommer til å dø hvis jeg ikke stopper 
ALTA (Aftenposten): Håpet om å få oppleve barnas konfirmasjon tvang matinfluenser Asbjørn Sandøy (46) til slanking. Samtidig som han driver delikatessebutikk. Noen kuler vaniljeis, helmelk, bringebærsmak og blått fargestoff. Alt mikses sammen til en milkshake som toppes med krem og strøssel. Denne er til kundene i Asbjørn Sandøys kulinariske matbutikk.  Den siste slanten i blenderen heller han ut i vasken. Før pleide den å havne i Sandøys mage.  Omringet av god mat Folk kommer fra hele Finnmark for å kjøpe vaniljesmør, karrisild og tørkede reinhjerter til påskekosen.  Sandøy sitter med påskehatten på bak den lille butikkdisken. Han er omringet av lokale delikatesser og egenproduserte krydderblandinger.  Han kaller seg «Kokkejævel» på sosiale medier og har gitt ut tre kokebøker. Mat er det han lever av, alt han er og alt han kan, sier kokken fra Alta.  Men maten holdt også på å knekke ham. Redd for å dø før konfirmasjonen – Jeg ville leve og se ungene mine vokse opp. Jeg visste at jeg kommer til å dø hvis jeg ikke stopper.  For det var ikke bare restene fra butikken som gikk inn i kroppen hans. Hver gang han spiste middag med familien, tenkte han på om det ble igjen rester til kvelden. Eller om han skulle lage en ny middag til kvelds.  Han raidet kjøkkenskuffer og skap på jakt etter noe for å døyve suget etter salt og søtt. Og hadde han noe i hus, en eplekake eller en ny potetgullpose, måtte det spises opp. Det måtte bort.  – Jeg fikk ikke fred før maten var spist opp. Og samtidig var jeg så mett at jeg knapt fikk sove fordi jeg hadde så vondt i magen. Men likevel, jeg bare fortsatte å spise. Jeg er en fråtser og tenkte på mat 24/7. Jeg klarte ikke spise én, jeg måtte spise alle.  – Du mister verdigheten Å ta på sokker og sko er ikke lett når magen er i veien. Puste ut og inn for hver gang du skal bøye deg ned. Flytte beinet til en stol så du får høyde nok til å lirke dem på.  Sandøy beskriver det som å være høygravid uten termin.  Det var slitsomt å bøye seg ned for å leke med ungene på gulvet. Han orket ikke være med på kveldsstellet fordi han ikke hadde noe å sitte på. Han måtte be kona om hjelp til å ta på sokkene.  – Du mister verdigheten når du ikke får til de enkleste ting, sier han. Han vet altså hvilke problemer det kan få i dagliglivet, og hvordan det kan få følger for helsen. Og det får ham til å stusse litt over seg selv. – Jeg har jo masse kunnskap om mat, men likevel har jeg nesten klart å spise meg i hjel.  Sandøy sier at han har prøvd å slanke seg siden han var ung voksen. Han har prøvd det meste av kurer. Cambridge, Roede, knekkebrødkur, diett uten sukker og salt og brød.  Det har fungert i perioder.  I 2019 kom den 183 centimeter lange nordlendingen seg ned til 100 kilo.  Men så måtte han smake seg gjennom alle dessertene til kokeboken han laget.  I fjor høst gikk han til legen og ba om hjelp. Da veide han nesten 150 kilo.  Sprøyten stopper «kveldskjøret» Legen skrev ut legemiddelet Wegovy. Denne slankesprøyten inneholder stoffet semaglutid. Det reduserer blodsukkeret, øker metthetsfølelsen og reduserer sultfølelsen. Sandøy skulle bruke medisinen i ett år. Noen dager etter satte kona Christine den første sprøyten i magen hans.  Allerede første uken gikk han ned i vekt. Etter 21 uker har han nå gått ned 23 kilo.  Sprøyten har satt en stopper for «kveldskjøret», som han kaller det.  – Dette er ikke mirakelmedisin i det hele tatt. Det er et veldig godt hjelpemiddel for å endre vaner. Det sprøytene har gjort for meg, er å endre fokus vekk fra å tenke på mat hele tiden.  – Det er ikke magi. Den eneste magien er jo at du ikke får så lyst på maten.  Men han tør ikke sette sprøyten selv. Det er kona som tar tak i magen, klyper til og setter sprøyten hver onsdag. Den har også gitt henne noen nye opplevelser. Hun forteller at mannen hennes snorker mindre nå. Og han klarer å ta på seg sine egne sokker.  På vei ned for å legge de to små barna deres, hvisker hun om en mann med mer livsgnist.  – Han er mye gladere nå, lyser oftere opp. Kanskje er det flere nordmenn som har opplevd det samme. For slankesprøyter er blitt millionbutikk i Norge. Brukt hundrevis av millioner I 2023 kjøpte nordmenn slankesprøyten Wegovy for 737,9 millioner kroner. Det viser tall fra Apotekforeningen.  I februar i år ble det solgt over 59000 pakninger. Hvor mange nordmenn som bruker medisinen nå er usikkert. Men salget av pakninger kan tyde på at over 40 000 nordmenn har fulgt behandlingen i mer enn to måneder og at rundt 15000 er på opptrapping av dosene.  Pasientene har betalt for legemiddelet selv, på såkalt hvit resept, der legen har skrevet den ut for behandling av overvekt.  Sprøytene dekkes ikke av staten, på blå resept.  Sandøy mener at sprøyten gjør at han klarer å leve livet sitt uten at alt trenger å dreie seg om slankingen. Et pusterom, kaller han det.  – Vi kommer oss i hvert fall ned i vekt. Her er det noe som gir håp etter at det meste annet har gått skeis.  Et urørt vaffelfat og en notatblokk ligger på bordet.  Hver torsdag har han veid seg og skrevet ned tallene slik at de 58.000 følgerne på Facebook kan følge med.  Sandøy har også regnet ut hvor mye han har brukt og tjent i prosessen.  Sprøytene koster 1750 kroner i måneden de første 16 ukene. Da går man på en lav dose. Så stiger prisen til 3000 kroner i måneden for den høyeste dosen.  For mange kan dette være kostbart.  Sandøy ser det ikke slik. – Jeg mener jo at når man spiser seg så feit som jeg har gjort, så kan man godt betale litt for å spise seg ned også. Sandøy har brukt 10.000 kroner på sprøytene hittil.  Ifølge egen utregning har han spart 20.000 kroner i reduserte matkostnader.  – Så jeg er jo i pluss nå. Og jeg mener jo at det ikke har vært dyrt hittil. Jeg kjøper ikke den der at de fattige ikke har råd til å gå på sprøytene, sier han.  – Men jeg må innrømme at når jeg nå er over på de dyreste sprøytene, tenker jeg på økonomien i dette. Jeg har to sprøyter igjen i pakningen. Jeg har ikke konkludert, men det kan hende det blir mine siste.  Trener med vekter Han fikk de svarte manualene til jul. Nå løfter han dem over hodet.  De har vært i bruk hver kveld, men bare den siste uken.  For det holder ikke bare å spise mindre, slik han har gjort. Han planlegger å trene fremover, særlig hvis han skal slutte på sprøytene.  Sandøy er også svært nøye på hva han spiser og når.  Han har fire faste måltider i løpet av et døgn. Maten er veid og målt opp. Slik blir kaloriinntaket stabilt.  Men hva skjer når han slutter på sprøytene? Agurk i stedet for majones – Alle som slanker seg, går opp igjen. Sånn er det bare. Med mindre du klarer å motivere deg til å fortsette med planlagte måltider og være i mer fysisk aktivitet. Sandøy tror imidlertid at selvransakelsen kan hjelpe ham videre. – Jeg vet hvorfor jeg blir tykk, og jeg vet hvordan jeg skal unngå å bli tykk igjen.  «Kokkejævel» er fremdeles glad i mat. Han gleder seg til å kose seg med mat i påsken.  Men han må tenke seg om ved hvert måltid.  – Jeg må fortsatt hver dag motivere meg for å ha agurk under skinken på knekkebrødet, istedenfor majones. 
Matinfluenser Asbjørn Sandøy har klart å gå ned i vekt ved hjelp av slankesprøyte og mindre matinntak. Han har mistet 23 kilo på 21 uker. I 2023 kjøpte nordmenn slankesprøyten for 737,9 millioner kroner. Det anslås at over 40 000 nordmenn har fulgt behandlingen i mer enn to måneder.  Sandøy har brukt 10.000 kroner på sprøytene så langt, men har spart 20.000 kroner på reduserte matkostnader. Han har ikke bestemt seg for om han vil fortsette med de sprøytene som koster 3000 kroner i måneden.